钦定古今图书集成/历象汇编/庶征典/第070卷 > 《南至郊坛有司书云物赋》崔立之
## 钦定古今图书集成/历象汇编/庶征典/第070卷 > 《南至郊坛有司书云物赋》崔立之

“唯皇动天，辨方正位。稽大明于北陆，郊上元于南至。
五夜祗肃，载惟列祖之诚；三日罔𠎝，用表致斋之意。”
于是乘法驾，鸣和鸾。玉漏声晓，金波影残。环卫俨以星拱，簪裾列而云攒。备肃肃之盛礼，咸济济于灵坛。
大吕《云门》，既六变而斯阅；嘉栗旨酒，感百神而具懽。
矧器用陶匏，藉以包茅。光逾泰畤，馨迈周郊。朱火炀
烟，远浮于华盖；元酒明水，近映乎长旓。懿夫宇宙氛
氲，晴郊景曛。宗伯司礼，《保章辨》云：“荣光烛于九野，佳
气覆于六军。飘飘飖飖，郁郁纷纷。”足以昭上帝，瑞吾
君。时谓“唐时，歌卿云之五色；德称虞德，咏南风之再
薰。”是以惟圣惟寿，可大可久。既丰稔之足征，复灾疠
之何有。既而旋天步，回象舆。大孝是“展，皇情未摅。将
欲超羲轩于上古，方淳朴于太初。俾时和俗阜，涂谣
史书。土阶攸则，而琼室靡居。且虑乎贤哲尚屈，所以
敦于云物；缅乎德化未覃，所以郊于国南。祈动植之
攸济，匪娱乐而是甘。然后景福来格，无疆在兹。笑《竹
宫》”之求应，鄙宣室之受釐。是以降哀矜之诏，宣恻隐
之慈。布政施德，逮惸与嫠。举沈沦于是日，庶闻之于
有司。